Matovič, Igor, podpredseda vlády a minister financií SR (2021-06-24):
Takže, milý pán rozprávkar, lebo tak ste končili, a tak, takou intonáciou v duchu, kde bolo tam bolo, ale o tomto ten váš pobyt v politike je. Skúsme si teda naliať trošku viacej faktov. Lajoš Makó alebo Lajo Makó, alebo akokoľvek ho nazývate, je váš kamarát. Je kamarát vášho predsedu strany, teraz vlastne neviem, či ste v tom SMER-e, alebo v tom HLASOSMER-e, prepáčte, nesledujem až takto váš, vašu politickú púť. Každopádne je to osobný priateľ Roberta Fica, osobný priateľ Petra Pellegriniho. Vy ste si ho dosadili za šéfa Kriminálneho úradu Finančnej správy, kľúčovej inštitúcie, ktoré má zabezpečovať spravodlivosť. Váš človek. A vás sa dnes dotýka to, že váš človek pritlačený orgánmi spravodlivosti začal svedčiť voči ďalším vašim ľuďom a začal odkrývať nitky toho, ako ste rozkradli štát, akú mafiánsku organizáciu ste si urobili práve z týchto orgánov spravodlivosti. A dnes sa zrazu cítite dotknutí, že váš človek, váš kamarát, váš blízky človek, ktorý pral peniaze vašim šéfom strany, zrazu svedčí voči vám. Keď ste počúvali moju odpoveď, áno, prečítal som v prvej časti stanovisko úradu vlády alebo sprostredkovane predsedu vlády a v druhej časti som povedal moje vlastné stanovisko k tejto otázke. Mne sa to nepáči, že táto firma túto zákazku dostala. Druhá vec je, že úprimne si povedzme všetci, asi tu sme v zákonodarnej miestnosti a vieme (ruch v sále a zaznievanie gongu), že asi neviete vylúčiť z verejného obstarávania firmu, ktorá splní všetky podmienky. Poďme spoločne prijať, vy ako opozícia, my ako koalícia takú zmenu zákonov, aby aj pri akomkoľvek podozrení tá firma nemohla súťažiť. Ak to prijmeme, ak to budeme mať v právnom poriadku, potom sa podľa toho správajme. Zároveň však platí a je tu, aj teda však je tu aj pán minister dopravy, ale na druhej strane ja by som bol veľmi nerád, aby tu niekto druhý ťahal tie horúče ga... horúce gaštany zodpovednosti, ako to svojho času mysliteľ kapitán Andrej Danko nazval, ktorý bol teda svojho času aj predsedom Národnej rady, že by sme nemali ťahať za niekoho iného tie horúce gaštany zodpovednosti, a mali by sme verejne pomenovať pravdu, a tá verejne pomenovaná pravda je, že generálny riaditeľ pošty slovenskej... Slovenskej pošty, akciová spoločnosť, je nominant, priamy nominant strany SAS. Čiže nech sa páči, konfrontujte ich, adresujte im otázky, pýtajte sa ich, prečo urobili takéto obstarávanie. Je to verejne známa informácia, to nepredstavujem žiadne tajomstvo, sám Richard Sulík sa k tomu priznal. Je to jeho nominant, nech sa za to zodpovedá. My s týmto pánom alebo naše hnutie nemá absolútne nič spoločné. Ja keď som sa s ním v minulosti dva alebo trikrát stretol, stretol som sa s tým, že spoliehal som sa na to, že vynesie nejakú informáciu na vás, a nakoniec som po stretnutí jednom, druhom zistil, že skorej zistil on odo mňa informácie (povedané so smiechom), vytiahol a naďalej pracoval pre vás a vynášal informácie mafii o opozičných stranách a ja som od neho žiadnu informáciu nedostal. Na druhej strane, ja si poviem dnes, že, chvalabohu, že sú kajúcnici, ktorí si povedali – áno, pritlačení rukou, tvrdou rukou zákona –, že si povedali, že predstavia ten systém, ako fungoval, ako ste korumpovali, ako ste si vlastne obsadzovali doslova mafiou jednotlivé orgány spravodlivosti, a takto ako ste sa spreneverili tomu, čo ste ľuďom vždy pred voľbami krásne plamennými rečami sľubovali, ako vy budete na ľudí myslieť, ako vy ste sociálne cítiaci, ale v skutočnosti ste boli cítiaci len voči vašim bankovým účtom, či v Dubaji, či na Belize a podobne. A áno, aj pán Makó vám zabezpečoval to, aby sa peniaze vyťahovali od daňových podvodníkov za to, že im nepôjde Kriminálny úrad Finančnej správy po krku, a peniažky išli na správne účty vás, vašich predsedov, alebo teda vás samotných, viete každý, kto za to ste zobrali. Ja osobne si myslím napríklad o vás pán poslanec, že vy to, čo robíte, určite nerobíte zadarmo a určite aj z týchto peňazí, ktoré Makó svojho času vykradol z týchto jednotlivých firiem korupciou a zneužívaním právomoci verejného činiteľa, že aj z týchto peňazí sa dnes tu potom takto vysmievate, lebo zadarmo by ste to určite nerobili. Takže chránite svoj vlastný záujem aj týmito podlými útokmi, ale ešte raz hovorím, ja osobne, sa mi to nepáči, že táto firma získala zákazku, keď tam akékoľvek podozrenia sú, ale pýtajte sa kompetentných a zodpovedných. V tomto prípade je to nominant strany SAS, treba ich konfrontovať s touto otázkou, ale zároveň úprimne hovorím a opakujem sa, kým nám právny poriadok nedovoľuje vylúčiť takúto firmu z procesu verejného obstarávania, tak asi nikto z nás by to nechcel, aby sme robili niečo, čo je v rozpore s právnym poriadkom. Takže keď nám to vadí a chceme do budúcna to zmeniť, tak poďme to spolu zmeniť. Je to z mojej strany podaná ruka na zmenu spoločne zákona tak, aby akékoľvek firmy, ktoré sú podozrivé, s akýmkoľvek prepojením s kýmkoľvek nečestným nemohli súťažiť vo verejnom obstarávaní. (Potlesk.)